SET ปิดเช้ารีบาวด์ 3 จุด รับแรงหนุนกลุ่มโรงไฟฟ้า-นลท.จับตางบปี 64
SET ปิดเช้ารีบาวด์ 3 จุด รับแรงหนุนกลุ่มโรงไฟฟ้า และหุ้นขนาดกลางและเล็ก อีกทั้งนักลงทุนยังรอผลประกอบการปี 64 แนวโน้มช่วงบ่ายคาดน่าจะยังทรงตัวในกรอบ รอปัจจัยใหม่ๆ พร้อมให้แนวต้าน 1,680 จุด แนวรับ 1,667 จุด
17 ม.ค. 2565

นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ทรงตัว โดยได้แรงหนุนจากหุ้นกลุ่มโรงไฟฟ้า และหุ้นขนาดกลางและเล็ก หลังช่วงที่ผ่านมาราคายังปรับตัวขึ้นน้อย แต่อย่างไรก็ตามในภาพรวมระยะสั้นยังไม่มีปัจจัยบวกและลบชัดเจน นักลงทุนยังติดตามการประกาศผลประกอบการไตรมาส 4/2564 ของบริษัทจดทะเบียนไทย
ด้านตลาดหุ้นอื่นในภูมิภาคเอเชียเช้าวันนี้ เคลื่อนไหวทั้งในแดนบวกและลบสลับกัน เป็นไปตามปัจจัยเฉพาะตัวของแต่ละประเทศ หลังนักลงทุนรับรู้ข่าวธนาคารกลางสหรัฐ (เฟด) อาจปรับขึ้นอัตราดอกเบี้ยในปีนี้ไปพอสมควรแล้ว
สำหรับแนวโน้มในช่วงบ่าย นายกิจพล คาดว่าตลาดฯ น่าจะยังทรงตัวอยู่ในกรอบ เพื่อรอปัจจัยบวกใหม่ๆ พร้อมให้แนวต้านที่ 1,680 จุด แนวรับที่ 1,667 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
TKC มูลค่าการซื้อขาย 2,305.01 ล้านบาท ปิดที่ 27.00 บาท เพิ่มขึ้น 9.00 บาท
GULF มูลค่าการซื้อขาย 1,970.58 ล้านบาท ปิดที่ 51.75 บาท เพิ่มขึ้น 1.50 บาท
AOT มูลค่าการซื้อขาย 1,662.28 ล้านบาท ปิดที่ 62.25 บาท เพิ่มขึ้น 1.75 บาท
KBANK มูลค่าการซื้อขาย 1,530.12 ล้านบาท ปิดที่ 143.50 บาท ลดลง 1.50 บาท
GPSC มูลค่าการซื้อขาย 1,103.74 ล้านบาท ปิดที่ 86.75 บาท เพิ่มขึ้น 1.00 บาท